钦定古今图书集成/明伦汇编/官常典/第729卷 > 项荣贵
## 钦定古今图书集成/明伦汇编/官常典/第729卷 > 项荣贵

按《奉化县志》：荣贵，端平中尚荣王女临川郡主。主素
攻文翰，通古今，欲得醇谨有德者尚之。时荣贵为州
庠生，文章甲南服，余天锡荐之，王奏敕为临川郡马
都尉，主与相得，敬如宾。时理宗遣三帅引劲兵，乘灭
金之威，北争河南，荣贵惊谓主曰：“官家得陇望蜀，渝
盟北伐，窃恐蒙古乘胜南下，江淮非国家有也。宣和
之事，足为明戒。”主启王，王入奏，不听。后全子才师溃，
赵范、赵葵弃师走。蒙古太弟忽必烈将大众围鄂州，
似道称臣乞和，许输岁帛，果如所料。明年，忽必烈即
位，遣使寻盟。似道恐事泄，命幽北使郝经于真州。荣
贵知其故，一日启王，王以似道欺君误国，入奏于帝，
帝犹豫。似道闻之，怒，奏帝，逐郡主荣贵归乡，荣王除
俸一年。及归，与主游雪窦、日岭、福泉、白云诸名胜以
自遣。主卒，停棺报国寺。因佯狂丧志，悒悒成疾。又数
年，伯颜入临安，荣王家属北行，强起北向，哭临三日，
复卧病。厓山败绩，召弟荣达曰：“吾身为国戚，义同存
亡。吾无子，可以寿庆为后。”一恸而逝，时年八十。